langs: gl gl gl gl ca gl en gl pt gl gl pt gl gl pt gl gl gl gl gl gl gl gl gl gl gl it nl gl gl gl gl gl pt es gl gl gl gl gl gl gl gl gl gl gl gl gl es pt gl it nl gl gl es gl gl es gl gl gl gl gl it nl gl gl gl gl gl gl es gl it nl gl gl es gl gl pt gl gl gl gl gl gl gl gl gl gl gl en es it nl gl gl gl gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Ensinanza relixosa na escola – A Nosa Voz
Vida e actualidade da Diocese de Lugo
Carta dos bispos de Galicia animando aos pais a solicitar Ensinanza Relixiosa na escola
Un ano máis dirixímonos a vós e a toda a comunidade cristiá con motivo da Xornada Diocesana sobre o Ensino Relixioso na Escola. En datas próximas teredes que decidir sobre a petición do Ensino Relixioso Católico para os vosos fillos nos centros educativos. Con este motivo os bispos da Igrexa en Galicia queremos lembrarvos algúns aspectos fundamentais respecto da presenza da relixión no sistema educativo.
1.- É un dereito exclusivo de vós, pais e nais. Na educación dos vosos fillos sodes vós os que tedes ese dereito. Así o recoñecen a Constitución Española (art. 27,3), os Acordos Internacionais entre a Igrexa e o Estado español (art. 1,1), e todas as Leis educativas que se implantaron en toda Europa. Vós tedes que orientar a educación dos vosos fillos. É un dereito fundamental voso.
2.- A materia de relixión na escola non é unha concesión benévola dun Goberno. Todo goberno e as institucións educativas, sociais e sindicais deben respectar o dereito dos pais a que os seus fillos sexan educados segundo as súas conviccións relixiosas e morais. Este dereito debe ser recoñecido e aceptado, e hase de garantir o seu cumprimento.
3.- Sen dúbida están a xurdir voces contra a presenza da relixión no sistema educativo. Algúns están interesados en non darlle cabida no ámbito educativo. Certamente hai que subliñar que o ensino relixioso contribúe á formación integral da persoa. Ante determinadas formulacións tedes que favorecer a auténtica educación dos vosos fillos.
4.- A finalidade da educación relixiosa escolar pretende axudar aos vosos fillos a: desenvolver unha formación integral, proporcionar criterios e valores cristiáns que configuren a súa personalidade descubrindo o sentido da vida, favorecer a relación entre fe e cultura nunha visión cristiá da vida, capacitar para o diálogo respectuoso e construtivo con outras tradicións relixiosas, ofrecer en diálogo coas demais materias a resposta cristiá ás grandes preguntas da vida e dar a coñecer a Xesucristo e á súa Igrexa.
Consideramos que a formación relixiosa na Escola é unha achega necesaria para a mellor educación dos vosos fillos. Certamente é sempre unha opción libre.
Tratade de que crezan cunha cultura impregnada da formación relixiosa católica!
5.- Facemos unha chamada á vosa responsabilidade educativa. Procurade solicitar, para os vosos fillos, o ensino da Relixión Católica nos centros educativos. É unha consecuencia do compromiso cristián que asumistes ao bautizar aos vosos fillos.
Solicitade libre e responsablemente o ensino relixioso para os vosos fillos!
6.- É necesario que, desde as nosas comunidades deamos un impulso á educación cristiá. O gran esforzo ha de orientarse a que a familia, a parroquia e a escola traballen en colaboración para unha mellor educación.
Co noso agradecemento e apoio aos sacerdotes, aos pais e profesores que entregades xenerosamente o mellor de vós na educación dos vosos fillos e alumnos, bendicímosvos con afecto no Señor e encomendámosvos nas nosas oracións.
Categorías IgrexaEtiquetas Ensinanza relixosa na escolaDeixa un comentario
Coa Relixión a voltas
26/11/201826/11/2018 por A Nosa Voz
Menos mal que nos queda Portugal…e Finlandia!
Por enésima vez coa Relixión a voltas. Xa tocaba. Refírome á materia de Relixión na escola. E cinguireime á materia de Relixión Católica, non por exclusivismo, senón por proximidade académica, vivencial e emocional.
Os que levamos varias décadas nisto do ensino da Relixión pasamos por distintas  e variadas  experiencias profesionais, algunhas curiosas, todas apaixonantes.
Sabemos que a lexislación actual ampara a presenza da materia de Relixión nas distintas etapas educativas. Sabemos tamén que non só ampara á Católica. Sabemos que este feito xurídico vén reflectir unha demanda social que, aínda co paso do tempo…e coa que “foi caendo” mantense en niveis máis que aceptables.
Tivemos que ir pasando por diversas etapas. Houbo “materia espello”… en ocasións… en ocasións, non. Computou a materia de Relixión para medias e demais cuestións de ámbito administrativo, en ocasións, e en ocasións non.
Podiamos cantar aquí as virtudes sociorrelacionais da materia; podiamos falar de que transmite valores, cultura histórica…; podiamos falar da solidariedade e empatía que emana da Relixión… e estariamos a dicir cousas asisadas e axustadas á realidade.
Poderiamos seguir coa listaxe dicindo que a Relixión contribúe a responder ás grandes cuestións da existencia humana… quen somos, de onde vimos, onde imos? e, permítanme que traia a memoria ao coñecido grupo galego Siniestro total, que tantas veces nos deleitou con esta  suxestiva e antropolóxica canción do seu álbum Menos mal que nos queda Portugal.
Poderiamos dicir tamén que a Relixión na escola favorece o crecemento persoal, que contribúe á creación dunha sociedade máis xusta, que axuda a unha  mellor comprensión da nosa cultura, a nosa historia e a nosa sociedade.
Poderiamos dicir todo iso e dicímolo. E dicimos ademais que, guste máis ou menos, a relixión, todas e cada unha, han ir formando parte do camiño histórico da humanidade. Que postos a rastrexar as distintas épocas históricas e culturas que en el mundo han sido, -por citar agora a un clásico, frade para máis inri-, a relixión aparece como un fenómeno universal no espazo e no tempo.
É digno de non estudarse con seriedade académica tal fenómeno como o que vimos describindo? Parece razoable que ao alumnado español non lle caiba a posibilidade de enfrontarse academicamente ao fenómeno relixioso dentro dunha materia equiparable ao resto de materias  fundamentais, tal e como reza a lexislación?
(Art.II Acordos Igrexa-Estado 1979).
Os nosos  veciños portugueses, aínda sumidos en pleno rescate por parte da U.E. conseguiron un aumento envexable no que toca a calidade educativa. Preguntámonos, prescindiron da Relixión nas reformas levadas a cabo e que tanto éxito obxectivo conseguiron?. Pois non.
Viaxemos agora até o norte de Europa. A tan envexada Finlandia, polo seu sistema educativo desbordante de calidade, aínda que non só por iso. En Finlandia, poderiamos supor que dada a calidade do sistema educativo, a Relixión non está na escola de ningunha maneira -desculpen o ton irónico-. Pois, non. A Relixión está presente en todas e cada unha das etapas educativas: desde infantil, unha ou dúas horas semanais, pasando polo ensino obrigatorio, entre unha e tres horas semanais, até a postobrigatoria -preuniversitaria- unha hora semanal. Se nos achegamos á Europa da U.E. a práctica totalidade dos Estados contan nos seus currículos de ensino coa materia de Relixión.
Pois iso. Vivamos como europeos.
Menos mal que nos queda Portugal…e Finlandia!
Categorías OpiniónEtiquetas Ensinanza relixosa na escolaDeixa un comentario
Xornada de formación para o profesorado de Relixión
26/10/2018 por A Nosa Voz
O salón de actos do Seminario de Lugo acolle o sábado 27 de outubro de 9:30 a 20:15h unha xornada de formación para o profesorado de Relixión. Trataranse os seguintes temas:
– claves dunha boa metodoloxía na aula de Relixión,
– pasos para desenvolver unha boa metodoloxía e
– propostas de traballos metodolóxicos para a aula.
O relator desta Xornada será o asesor de Catequese e Proxectos formativos da editorial PPC Herminio Otero Martínez, que é experto en temas de metodoloxía de aula, pedagoxía e comunicación oral e visual.
Categorías DioceseEtiquetas Ensinanza relixosa na escolaDeixa un comentario
02/07/2018 por A Nosa Voz
A educación relixiosa non se impón, proponse. Como tampouco se impoñen as crenzas nin se deben impoñer os modelos de educación aos propios pais. É a educación relixiosa unha educación transversal de modo que difícilmente se entenden as demais materias sen unha base cultural relixiosa. Non me explico como entender a historia de Europa e de España sen a mención das relixións e da Igrexa Católica. Nin a pintura, nin a arquitectura, nin a escultura, nin a música, nin a arte en xeral. Nin a lingua, nin a literatura, nin a ética, nin a bioética, por sinalar algunhas materias. Cónstame que en literatura, o gran libro dos libros, o número un no mundo, nin se cita; ignórase. Alumnos das nosas facultades non coñecen a Biblia. Nunhas recentes declaracións, o secretario xeral da Federación de Ensino do sindicato Comisións Obreiras, Francisco García, apuntaba e lamentaba o feito de que o número de alumnos inscritos en Relixión na Comunidade de Madrid crecera o 150%. E estes son os defensores das liberdades. A proposta da Igrexa en España e na maioría das escolas públicas dos países europeos regúlase desde a libre opción de pais e alumnos. De aí a demanda constante dun pacto de Estado para a educación en España de modo que a Conferencia Episcopal Española (en diante, CEE) en concurrencia e co acordo do Goberno estatal, sinale os horarios equiparables para a materia en todo o Estado, co fin de compasar o currículo coa necesaria carga horaria para un ensino adecuado da materia, e cumprir, de forma homoxénea, cos contidos curriculares, criterios de avaliación e estándares de aprendizaxe fixados pola CEE. Esta, presentou, xa en abril, a campaña institucional para promover a inscrición dos alumnos na materia. Cada ano, os pais e alumnos, en España, expresan maioritariamente a súa opción pola materia de Relixión. Baixo o lema Apúntome a Relixión, a campaña diríxese por primeira vez aos adolescentes que xa non se inscriben en Relixión ou que nunca se apuntaron a esta materia. A perspectiva utilizada na citada campaña insiste na liberdade para elixir estes estudos, co lema Se o cuestionas todo, cuestiónate por que non ir a Relixión; pero parte da campaña tamén se dirixe cara aos pais, subliñando o seu dereito a elixir o modelo de educación dos seus fillos coa responsabilidade que iso implica (www.meapuntoareligión.com). A posibilidade de elixir ou non a clase de Relixión é un dereito constitucional básico, recollido así mesmo pola declaración universal dos dereitos humanos. A. González-Varas Ibáñez, acaba de publicar La enseñanza de la Religión en Europa. Este libro ten por obxecto a exposición das diferentes modalidades sobre o ensino relixioso nas escolas públicas dos países europeos, así como os criterios que mostraron sobre esta cuestión as organizacións internacionais, ademais de comprobar as expectativas de futuro que ofrecen neste campo. A inmensa maioría dos países do continente explican relixión nas escolas públicas, ben sexa de modo confesional, ou afrontándoo como un feito histórico ou cultural. Non estaría mal que tomasen nota os nosos políticos.
José Mario Vázquez Carballo
Vicario Xeral da Diocese
Categorías OpiniónEtiquetas Ensinanza relixosa na escolaDeixa un comentario
Carta dos bispos de Galicia sobre a ensinanza relixiosa
10/05/2018 por A Nosa Voz
Unha vez máis os bispos de Galicia dirixímonos a vós para falarvos da importancia da educación relixiosa dos vosos fillos.
Seguramente, nestes días, estades recibindo dos centros educativos, unha solicitude para realizar a petición para que poidan recibir a formación relixiosa. Queremos recordarvos que a formación relixiosa é:
Unha necesidade. O ensino relixioso contribúe ao desenvolvemento integral da persoa. A finalidade máis profunda da educación é potenciar todas as dimensións da vida, tamén a relixiosa que é parte esencial de toda persoa e da nosa cultura. Nunha sociedade onde o relixioso é, ás veces, criticado ou desprezado, pedímosvos que non vos deixedes levar por unha mal chamada modernidade que pretende desterrar a relixión da vida, da sociedade e dos centros educativos e procuredes proporcionar aos vosos fillos unhas actitudes e valores indispensables para levar unha vida con sentido nunha sociedade, ás veces, tan carente de valores persoais, sociais e relixiosos.
Sen dúbida queredes que os vosos fillos progresen no coñecemento de matemáticas, sociais ou literatura. Pero non permitades que crezan sen unha cultura impregnada de cristianismo e formación relixiosa católica.
Un dereito. O saber relixioso non pode quedar á marxe dos procesos educativos. A presenza da relixión no marco escolar non é unha concesión que un goberno permite segundo a súa ideoloxía ou un privilexio que reclaman as Confesións Relixiosas. É un dereito fundamental que os pais tedes recoñecido e garantido pola Constitución, as leis educativas, e implantado en toda Europa.
Na educación dos vosos fillos sodes vós, e só vós, os que tedes ese dereito. Todo goberno que se proclame democrático e as institucións educativas, sociais e sindicais deben respectar o dereito a que os vosos fillos sexan educados segundo as vosas conviccións relixiosas e morais. Non existe ningunha razón de aconfesionalidade ou dun mal chamado progresismo que poida privarvos dese dereito que tedes como pais.
Non permitades que sexan outros os que marquen a educación dos vosos fillos. Ese é un dereito voso.
Unha responsabilidade. Hoxe queremos facervos unha chamada á vosa responsabilidade educativa. Non permanezades indiferentes ante o dereito e o deber de solicitar o ensino relixioso nos centros educativos. Recordade o compromiso cristián que asumistes no seu bautismo. Supoñería unha contradición pedir, na parroquia, os sacramentos e desprezar despois o ensino relixioso nos colexios.
A fe e a mensaxe do Evanxeo non son inimigos da felicidade persoal nin do ben da sociedade. Os cristiáns cremos que en Xesucristo e a súa Palabra atopamos aqueles valores que poden darnos o pleno sentido da vida, do mundo e da historia. O ensino relixioso pretende, en diálogo coas demais materias, ofrecer a resposta cristiá ás grandes preguntas da vida para atopar nela a luz que lles ilumine en todos os momentos da súa vida.
Solicitade, de forma consciente, libre e responsable o ensino relixioso para os vosos fillos.
Co noso agradecemento e apoio aos sacerdotes, aos pais e profesores que entregades xenerosamente o mellor de vós na importante tarefa da educación, bendicímosvos con afecto no Señor e encomendámosvos nas nosas oracións.
Julián, Arcebispo de Santiago. Luis, Bispo de Tui-Vigo. Alfonso, Bispo de Lugo. José Leonardo, Bispo de Ourense. Luis Ángel cmf, Bispo de Mondoñedo-Ferrol. Jesús, Bispo Auxiliar de Santiago.
Categorías IgrexaEtiquetas Ensinanza relixosa na escolaDeixa un comentario
1 2 … 6 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


document_lang: gl

langs: gl gl gl gl ca gl en gl pt gl gl pl pl gl gl gl gl gl gl gl en it nl gl gl es gl gl gl gl gl es gl es gl it nl gl gl es gl gl gl gl gl it nl gl gl es gl gl gl gl gl gl gl gl en gl gl gl gl gl gl es it nl gl gl es gl gl it gl gl gl pt gl gl it nl gl gl es gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Vida e actualidade da Diocese de Lugo
Celebramos nestas datas o Misterio do Nadal, a festa  do Deus “empequenecido” na humanidade, capaz de ser apertado, bicado, “comprendido”.
E celebrámolo na familia, no fogar, ese lugar onde ti mais eu podemos ser o que somos sen medo a xuízos ou incomprensións, sen enmascarar as nosas miserias, con “dereito” a equivocarnos.
¡Fermosas datas onde a luz ilumina a esta humanidade que por veces parece de trapo!
Deixemos que os nosos corazóns se abranden neste Nadal pola presenza do Amor dos amores. Retiremos o pó que teñamos na nosa fe e voltemos á nosa infancia (tamén espiritual) na que Xesús tiña un bo oco no pesebre do noso día a día.
Enxendremos coa forza do Espírito Santo, como a Virxe María, a luz que precisamos: a luz que ilumine a nosa intelixencia e nos libere dos nosos pecados, manías e miserias, a luz que fortaleza a vontade, o coraxe e o desexo de loitar por enriba das desgrazas e desatinos, a luz que nos permita recoñecer con ledicia o que somos sen enganarnos nin a nós mesmos, a luz que nos dea a capacidade de esperar, ás veces contra toda esperanza, a luz que nos conceda a graza de ser a paz de cada xornada. Enxendremos á Luz, Xesucristo.
Estamos de festa! Que a tenrura de Deus inunde as nosas casas, a nosa terra, ás nosas xentes; e ilumine a nosa existencia.
Categorías OpiniónEtiquetas NadalDeixa un comentario
Tempos de Nadal e nostalxia de Deus
Cóntase de Buda que cada vez que algún dos seus discípulos pedíalle que lles falase de Deus, puña un dedo sobre os beizos e meditaba placidamente en silencio. Nestes tempos de Nadal e aínda que o tempo divídase en antes de Cristo (A. C.) e despois de Cristo (D. C.) as cousas cambiaron moito. No medio das présas, a lotaría, as comidas, os agasallos, as luces e ruídos enxordecedores que ocultan sinfónicas panxoliñas, faise cada vez máis difícil contemplar o Gran Misterio, en silencio meditativo, con toda a súa carga de significado e importancia que tivo e ten para a humanidade. A paganización do Nadal é un feito.
Pois, aínda que é verdade que Xesús de Nazaret é hoxe, despois de máis de 2000 anos, un dos personaxes máis famosos da historia, tamén o é que a súa imaxe e recordo estivo e segue estando moi presente nos grandes acontecementos da humanidade. A arte en todas as súas formas, a literatura, a arquitectura, a música, os modos de vida de moitas comunidades e de países enteiros, son testemuñas vivas diso. Os cristiáns somos o maior grupo relixioso do mundo. Segundo un estudo recente do Pew Forum Research Center, o 31% da poboación mundial é cristiá. Un total de dous mil douscentos millóns de persoas. Pero se algo temos claro moitos cristiáns é que, coa vinda ao mundo do tan anunciado e esperado Mesías, moitas cousas cambiaron. E isto é o que celebramos verdadeiramente en Nadal. Celebrámolo, con gozo, na liturxia durante o Advento, preparándonos para o acontecemento. Celebrámolo no tempo de Nadal, con sa nostalxia de Deus e coa certeza de que Xesús de Nazaret é o Neno Deus enviado ao mundo que quixo “acamparse” nos terruños das nosas desavinzas e intemperies; por iso, a Igrexa celebra o misterio da Encarnación e da manifestación do Señor ao mundo, o seu humilde nacemento en Belén, anunciado aos pastores e acollido por eles, como primicia de Israel que abraza ao Salvador; celébrase a festa da Sagrada Familia, como modelo primordial; e a manifestación dos Magos, vindos de Oriente, primicia dos xentís, que no Neno Xesús recoñecen e adoran ao Cristo Mesías; celebramos o seu Bautismo no Xordán e a inauguración do seu ministerio mesiánico; e finalmente, o milagre de Caná, co que Xesús manifestou a súa gloria e os discípulos creron nel.
Crer nestes misterios é facer posible que aquilo siga sucedendo hoxe, que a vida se poida encher de alegría, que o anuncio de paz no mundo volva resoar en todos os medios de comunicación e en todos os corazóns de xentes de boa vontade; que os Herodes exterminadores que fan e subvencionan mortes sexan derrotados; que El siga plantando a súa tenda no medio das nosas contendas, que poidamos contar e cantar esta Boa Nova que non ten caducidade porque o mandato de „amarvos uns aos outros como eu vos amei“ segue sendo cada vez máis necesario entre tanto desamor inmisericorde cos máis fráxiles e pequenos. Como os pastores e os magos, cargados de nostalxia do divino, saímos neste tempo ao encontro do Neno que xa veu, vén e virá ao fin dos tempos para salvar á humanidade perdida. E mentres, adorémolo prostrados e poñámonos en camiño para ser testemuñas da súa Verdade no medio das vicisitudes do noso mundo.
J. Mario Vázquez Carballo
Vicario Xeral da Diocese de Lugo
Categorías OpiniónEtiquetas NadalDeixa un comentario
Actos na Catedral con motivo do Nadal
21/12/2018 por A Nosa Voz
Día 24: Eucaristía de Noiteboa ás 24h Na escuridade da noite brilla Cristo, a luz verdadeira
Día 25: Eucaristía de Nadal ás 13h. A Palabra feita carne segue viva entre nós.
Día 30: Eucaristía solemne ás 13h. Celebración da Sagrada Familia, este ano co lema “Familia e Parroquia, resposta á soidade”
Categorías CatedralEtiquetas NadalDeixa un comentario
20/12/2018 por A Nosa Voz
Camiñando paseniñamente entre luces e sombras, chegamos ao último mes do ano. A iluminación artística das vilas e cidades, os escaparates adornados con motivos do Nadal, as felicitacións que as distintas empresas emiten a través dos medios de  comunicación, lémbranos que estamos no mes de Nadal, unhas datas significativas e entrañables para os cristiáns porque celebramos que Deus vén salvarnos, que unha Luz resplandeceu sobre a terra para alumarnos. Celebramos que Deus se fai home para convidarnos a participar da súa vida.
En todo este proxecto de salvación e amor, a colaboración eficaz de María, Nai de Deus e Nai nosa, ensínanos como axudar aos demais, porque a súa fe e a súa confianza en Deus, fixo que toda a súa vida fose un xesto de amor á humanidade.
que fermosos son sobre os montes
os pés do mensaxeiro de Boas Novas…
que proclama a felicidade,
que pregoa a salvación…!
Deus, no misterio de Nadal, amósanos o seu gran amor e María colabora con El para facer realidade este proxecto salvífico e gozoso.
Non teñamos medo, amigos, de colaborar con Deus no seu proxecto de amor para a humanidade o mesmo que fixo María.
Que nos ampare a Virxe de Belén no noso caminar e que Deus encha os nosos corazóns e os nosos fogares de Paz e Amor.
Nestes días de Nadal unamos as nosas voces ás dos anxos para proclamar:
Gloria a Deus nas alturas
e sobre a terra paz aos homes de boa vontade.
Miguel Ángel Gómez Vázquez
Categorías OpiniónEtiquetas NadalDeixa un comentario
Pregóns de Nadal e concertos
19/12/2018 por A Nosa Voz
O sábado 22 ás 19:30 h na igrexa de San Clodio Natividad González Alonso pronuncia un pregón de Nadal e tamén haberá un concerto de Inmaculada Vázquez Fernández, Gerald e nenos da Parroquia. Os asistentes poderán coñecer o libro Gracias hijo: un mundo mejor es posible de Inmaculada Vázquez e colaborar cun orfanato en Filipinas.
O sábado 22 ás 20h na igrexa parroquial de Santa Mariña Manuel Regal Ledo pronuncia o pregón de Nadal e a continuación haberá varias actuacións musicais: Rondalla O Carballo Vello de Chantada, Ana Rúa Souto e os nenos da catequese. Como colofón, haberá unha degustación de produtos da comarca nos salóns parroquias da igrexa. Aprovéitase ademais para apoiar o labor da ONG Axunica (Axuda a Nicaragua).
O pregón de Nadal que organiza a Asociación de Belenistas de Lugo será pronunciado por Mercedes Montes Rodríguez, directora da Escola Universitaria de Relacións Laborais de Lugo.
Este acto terá lugar o 21 de decembro ás 21h no Salón de Actos A Fundación na Praza de Santa María s/n, Lugo.
Categorías DioceseEtiquetas NadalDeixa un comentario
1 2 … 5 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


langs: gl gl gl gl ca gl en gl pt gl gl gl gl gl gl gl gl gl gl gl gl gl it nl gl gl es gl gl gl gl it nl gl gl es gl gl gl gl gl gl gl gl it nl gl gl es gl gl gl gl pt gl en gl gl gl gl gl it nl gl gl gl es gl gl gl gl it nl gl gl gl gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Novembro 2016 – A Nosa Voz
Vida e actualidade da Diocese de Lugo
Concertos solidarios nas parroquias da cidade de Lugo
As corais de Lugo capital axudan aos máis necesitados da cidade, organizando unha serie de concertos solidarios denominados Polifonía por Kilos. Comezaron a pasada fin de semana na igrexa de San Francisco Xavier e seguirán nestoutras parroquias:
Centro parroquial As Fontiñas o 3 de decembro ás 18:30h os coros Xeral Calde e Lugh actúan no centro parroquial As Fontiñas.
Parroquia Sagrado Corazón o 4 de decembro ás 12h, co coro Cantardelas (Misa) e Orfeón Xoán Montes (concerto)
Parroquia San Antonio de Padua o 8 de decembro ás 12h: Coro San Antonio (Misa) e Coro Ecos do Miño Astelu (concerto)
Parroquia San Froilán o 10 de decembro ás 20:30h: Coro Ecos do Miño Astelu (Misa) e Coro Amigos del Camino (concerto)
Parroquia A Milagrosa o 11 de decembro ás 12:30h: Orfeón Xoán Montes (Misa) e Coro Xolda (concerto)
Parroquia San Lourenzo de Albeiros o 18 de decembro ás 12:45 h: Schola Gregoriana (Misa) e Coro San Antonio (concerto)
Aos asistentes só se lles pide que acheguen alimentos non perecedoiros, que logo serán repartidos na mesma Parroquia entre as familias máis necesitadas.
Categorías LugoEtiquetas música, solidariedadeDeixa un comentario
Taller de Solidariedade presenta o libro Filipinas. Tres historias de despertar
28/11/2016 por A Nosa Voz
O luns 28 de novembro ás 19.30 h na cafetería O Pousadoiro de Lugo preséntase o libro Filipinas. Tres historias de espertar. Trala presentación haberá unha charla sobre o traballo realizado por Taller de Solidariedade -a ONG das Servas de San Xosé- e sobre os proxectos de cooperación nos que se enmarcan estas historias. No acto estarán Fernando Tomei, ilustrador do libro, e persoas que coñecen directamente estes proxectos.
Ademais, habilitaráse un espazo de venda de produtos de Comercio Xusto.
Categorías LugoEtiquetas solidariedadeDeixa un comentario
Algo máis ca unha foto
28/11/2016 por A Nosa Voz
No ano 2007 pedíronme que explicase a Globalización a un grupo numeroso de persoas que estudaban Biblia. Entendín que a mellor maneira de explicárllela era cos equipos de fútbol, xa que algún club tiña xogadores de 15 nacións de Europa, África, América e Asia. As camisetas levaban un logo vinculado a un país como Alemaña ou Estados Unidos, eran fabricadas en países pobres do terceiro mundo e a publicidade, que levaban escrita, estaba vinculada a outro país como Xapón, Qatar….
A primeiros de setembro de 2016 envíanme dende Honduras esta foto no City Mall (Centro Comercial) da cidade de S. Pedro Sula. Na foto vemos xuntos tres símbolos deportivos que aquí son fonte de fortes controversias, pero cando se trata de facer negocio á costa doutros non hai problema de ir en harmonía.
O primeiro símbolo é o da coñecida como “La Roja”, que emprega unha camiseta de Adidas (empresa creada por un dos irmáns Dassler, chamado Adolf: de aí Ad-i-Dass) que lle paga á selección española desde un mínimo de 10 millóns de € anuais ata 24, se hai éxitos deportivos, que en parte van para primas, luxos e despilfarros dos xogadores e directivos… pois esta camiseta custaba en Honduras 2000 lempiras, ó cambio 80 € (1 € = 25 lempiras). Na industria manufactureira hondureña con 10 ou menos traballadores o salario mínimo mensual é de 7619 lempiras, é dicir, para mercar a camiseta necesitan máis dunha semana de traballo. Unha camisa de vestir feita a medida custaba no país menos da metade. Calquera estudante de 1º de económicas sabe que para Adidas isto é un negocio rendible.
O 2º símbolo é o escudo do Barça nun coxín e o 3º o escudo do Real Madrid noutro coxín. Cando miramos as contas do Real Madrid da temporada 2013-14 vemos que ingresaron por merchandising, publicidade e patrocinios (ver foto) 247,3 millóns de €, o capítulo máis importante; por dereitos de televisión 199,9 millóns e por entradas só 129,8 millóns. Distribución de ingresos similares dáse no Barça. Tamén me enviaron foto de botellóns de refrescos de Honduras e Guatemala co escudo do Barça. Outros obxectos similares hai nese país e noutros dos que sacan beneficio os clubs.
Con ese diñeiro págase unha parte dos cerca de 40 millóns de € brutos do salario de Messi e Ronaldo, e tamén do de outros coma Neymar, Bale, Suárez, Benzema, Piqué, Ramos… Se temos en conta que arredor do 50 % do seu soldo o pagan en impostos, temos que uns cantos millóns van para a Facenda Pública, é dicir, para estradas, ensino, sanidade, soldo dos políticos, etc. Resulta que os hondureños (xunto con outros moitos pobres do mundo) pagan unha parte do supersoldo destes xogadores e tamén do que chamamos o “noso Estado do Benestar”, que non deixa de ser gran un espolio dos empobrecidos.
Categorías OpiniónEtiquetas imperialismoDeixa un comentario
Encontro diocesano ao comezo do Ano Litúrxico
23/11/2016 por A Nosa Voz
O próximo 28 de novembro terá lugar en Silleda – O Corpiño un encontro de sacerdotes, consagrados e laicos para reflexionar e orar xuntos. O horario é  o seguinte:
11:00. ACOLLIDA, ORACIÓN E DESENVOLVEMENTO DO TEMA: “Vivir desde a fe. Vivir con fe”.
Relator: Miguel López Varela, Delegado de Catequese de Santiago
Lugar: Salón parroquial, casa reitoral de Silleda
13:00. CELEBRACIÓN PENITENCIAL na igrexa parroquial de Silleda
17:00. EUCARISTÍA no Santuario do Corpiño
Desde Lugo ponse un servizo de autobús (o seu prezo é de dez euros), con saída ás 9:30 h da mañá da Praza de Bretaña.
É necesario apuntarse para a comida e o autobús no teléfono 982 21 42 65.
Categorías DioceseEtiquetas Ano litúrxicoDeixa un comentario
Mans Unidas Lugo organizou o acto solidario “24 horas”
23/11/201625/11/2016 por A Nosa Voz
Coincidindo coa celebración do Xoves Eucarístico na Catedral de Lugo, o 24 de novembro Mans Unidas repartiu candeas a todos os asistentes, preparouse a monición de entrada, a ofrenda da luz no ofertorio e fíxose a lectura do manifesto. Ao final da celebración procesionouse coas candeas acesas.
Mans Unidas creou unha nova forma de ser solidario: as “24 horas”. E desde o comezo, quixo involucrar a todos no cambio das situacións de pobreza, fame, falta de educación, discriminación, etc. que ensombrecen o noso planeta, achegando luz, desenvolvemento e solidariedade ao mundo no que vivimos.
Esta IV edición das “24 horas” fíxose baixo o lema “Queremos Iluminar o mundo. Hai razóns. Non hai escusas”.
Categorías DioceseDeixa un comentario
1 2 … 5 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


langs: gl gl gl gl ca gl en gl pt gl gl gl es gl gl gl gl gl gl gl gl gl gl gl gl gl gl en it nl gl gl es es gl gl gl it nl gl gl es gl gl gl it nl gl gl gl gl gl gl gl gl gl gl gl it nl gl gl gl pt es en gl gl gl gl it nl gl gl es gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Febreiro 2012 – A Nosa Voz
Vida e actualidade da Diocese de Lugo
Novena da Graza en San Francisco Xavier, Lugo
Os 9 Días de Javier, a Novena da Graza, é nos primeiros días de marzo na parroquia de San Francisco Xavier de Lugo.
A novena comeza o domingo día 4 e marzo. Horarios da Novena:
Pola mañá, ás 7 e media hai Rosario e Procesión; ás 8 e 12, Novena e Eucaristía.
Pola tarde, ás 6 Rosario; ás 6 e media e ás 8, Novena e Eucaristía.
O Padre predicador é o Rvdo. Padre Taboada, misioneiro xesuíta.
Día 6. Unción de enfermos ás 4:30 da tarde
Día 8. Celebración comunitaria do perdón ás 7 da tarde
Día 10. Dedicado á Virxe. Procesión de Fachos despois da Eucaristía das 8 da tarde
Día 11. Procesión desde o Barrio de Montirón ás 9:30 da mañá
Día 12. Darase a venerar a reliquia do Santo nas eucaristías
Hai confesións en todos os actos.
A Novena retransmitirase por COPE.
Categorías ParroquiasDeixa un comentario
Pregón da Novena da Graza en San Francisco Javier, Lugo
24/02/201218/10/2012 por A Nosa Voz
O Pregón da Novena da Graza en San Francisco Xavier, Lugo, é o 26 de febreiro na Eucaristía das 12:30. Como pregoeiro está o Rvdo. D. Benito Rodríguez Guerreiro, Delegado episcopal de pastoral xuvenil e párroco na Diocese de Tui-Vigo.
A novena comeza o domingo 4 de marzo.
Categorías ParroquiasDeixa un comentario
Retiro da curia diocesana
24/02/2012 por A Nosa Voz
O retiro, no Mosteiro de Samos o día 25 de febreiro, é para o equipo pastoral diocesano, Vicarios, Delegados Episcopais, Curia, Arciprestes. Participa o Sr. Bispo D. Alfonso Carrasco e dirixe o retiro o Sr. Arcebispo de Santiago, D. Julián Barrio.
Categorías DioceseDeixa un comentario
Exercicios espirituais para Movementos e asociacións de Apostolado Segrar
24/02/201218/10/2012 por A Nosa Voz
Exercicios espirituais para Movementos e Asociacións de Apostolado Segrar; laicos non asociados, matrimonios, mozos, universitarios, profesores de relixión e todo cristián laico que busque atoparse con Deus. Están organizados polas Delegacións Diocesanas de Apostolado Segrar e de Pastoral Universitaria.
Serán en dous lugares, os seguintes días:
Días 2 (tarde), 3 e 4 de marzo no Mosteiro de Sobrado dos Monxes
Días (9 tarde), 10 e 11 de marzo na Casa Diocesana de Exercicios de Lugo
Os exercicios que se celebrarán no Mosteiro de Sobrado dos Monxes estarán dirixidos polo Padre Prior D. Carlos Cuartango, e os da Casa Diocesana por D. Andrés Pérez Díaz, Vigairo Xudicial da Diocese de Oviedo.
Para máis información, contactar coas delegacións mencionadas.
Categorías DioceseDeixa un comentario
O esplendor da Diocese de Lugo
23/02/2012 por José Manuel
[JOSÉ MANUEL CASTRO ALBA]
Baixo o título “O esplendor da presenza” o pasado 3 de decembro abríase na capela do Pilar da Catedral de Lugo unha exposición onde se poden contemplar pezas de relevo
conservadas neste templo e outras recollidas en igrexas parroquiais. Destaca por riba de todas a custodia de Sáenz de Buruaga, testigo da devoción eucarística dos lucenses ó longo dos séculos, símbolo dun esplendor de fe que perdura no tempo. Recollen tamén este esplendor os escudos da cidade e do reino de Galicia, onde o Santísimo Sacramento era referencia principal. Foi posible contemplar esta pezas de preto polas obras de restauración da basílica lucense, obras que puxeron ó descuberto pinturas barrocas na bóveda do altar maior, calificadas pola prensa como “a capela sixtina lucense”, obra de José de Terán, pintadas no século XVIII.
Tamén recuperou o espendor orixinal a fachada da Catedral, onde a pedra loce de novo tralas labouras de limpeza das que foi obxeto. Estas actuacións permitiron darlle maior relevo a pezas e detalles que antes pasaban desapercibidos. As celeracións dos 50 anos das parroquais de Lugo durante o ano 2011 (San Antonio, A Milagrosa, Albeiros, Sagrado Corazón, e San Francisco Javier) falan tamén dun esplendor e adicación de moitas persoas que viviron a fe cerca dos máis necesitados. Recordáronse ó longo deste ano de celebración ás pesoas que iniciaron a vida parroquial empezando pola construción da mesma igrexa.
O esplendor da vida consagrada reflicte este esplendor da Igrexa ó longo dos tempos, pasando desapercibida de moitos nos seus labores de oracion e axuda ós máis necesitados. Homes e mulleres anónimos que constrúen Igrexa ali onde están. Persoas que transmiten seguridade e paz. Esplendor nas relixiosas que procurar que os famentos teñan o pan de cada día no comedor San Froilán, decenas de voluntarios nas cáritas parroquiais que coñecen as necesidades dos seus veciños e buscan os medios para poder axudarlles. Sacerdotes que gastaron a súa vida alimentando a fe en pobos e parroquias de toda a xeografía diocesana… Este é o verdadeiro esplendor da Diocese de Lugo. As persoas pasan, pero queda a súa obra, o seu recordo. Se os nosos antepasados foron capaces de deixarnos tales expresións de fe, como podemos contemplar na Catedral, e no traballo diario, como quedou reflectido nos distintos actos con relación ós 50 anos das parroquias de Lugo –por citar os acontecementos máis recentes– podémonos preguntar como sería o esplendor desas persoas para aqueles que as coñeceron. Sen dúbida que foron persoas espléndidas.
Categorías OpiniónDeixa un comentario
1 2 3 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


langs: gl gl gl gl ca gl en gl pt gl gl gl gl gl gl gl gl gl it gl gl gl gl gl gl it nl gl gl es gl gl gl gl gl it nl gl gl gl gl gl gl gl gl gl gl gl gl gl gl gl it nl gl gl es gl gl gl gl hbs_lat gl gl gl it nl gl gl gl gl gl gl gl gl gl gl gl it nl gl gl gl gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Febreiro 2018 – A Nosa Voz
Vida e actualidade da Diocese de Lugo
A Novena da Graza na Parroquia San Francisco Xavier (Lugo) comeza o 4 de marzo e estará predicada polo misioneiro xaveriano Miguel Taboada Tabuenca. Tras dez anos en Brasil, Miguel vive agora en Murcia, onde colabora coa súa comunidade no Servicio Conjunto de Animación Misionera
Mañá: 7:30 rosario e procesión, 8 e 12 Novena e Eucaristía
Tarde: 6 rosario. 6, 30 e 8 Novena e Eucaristía
Domingo: 10; 11: 30; 12: 30 e 18: 30
Darase a venerar a reliquia do santo nas misas e hai confesións en todos os actos.
Día 6 de marzo: Unción de enfermos ás 4,30h da tarde
Día 8: Celebración comunitaria do perdón ás 19h
Día 10: Procesión de fachos despois da Eucaristía das 8 da tarde.
Día 11: procesión desde o Barrio de Montirón ás 9,30h da mañá.
Categorías ParroquiasEtiquetas Novena da GrazaDeixa un comentario
Carmen Fernández de la Cigoña interveu nas Xornadas Abertas de Teoloxía
28/02/2018 por A Nosa Voz
O martes 27 febreiro no Salón Rexio do Círculo das Artes (Lugo) tivo lugar baixo o título “Educar en la afectividad hoy: legislación, familia, escuela” a segunda conferencia das Xornadas Abertas de Teoloxía. A relatora foi a Doutora en Dereito e docente de Historia do pensamento político español e Doutrina Social da Igrexa (DSI) Carmen Fernández de la Cigoña Cantero.
Para a relatora, hai que ter moi claro que a educación está destinada a un ben: a perfección da persoa. Desde a concepción cristiá, desde a teoloxía e a DSI entendemos que o ben existe (consecuentemente o mal existe e non todo dá igual) e a persoa debe dirixirse ela mesma polos seus propios medios e axudada polos demais a ese fin específico que ao final sen dúbida coincidirá co ben. E debemos educar na verdade en canto que nos encamiñamos cara ao ben. Porque a verdade tamén existe, como consecuencia da existencia do ben.
En canto á lexislación, Carmen Fernández de la Cigoña lamentou que en España a Lei de Educación sexa moeda de cambio entre as distintas forzas políticas.
Categorías DioceseEtiquetas Xornadas Abertas de TeoloxíaDeixa un comentario
Retiro de Coresma organizado pola Delegación de Apostolado Segrar
27/02/2018 por A Nosa Voz
É un retiro aberto a todos os segrares de parroquias, movementos e asociacións.
Será o vindeiro sábado 3 de marzo, de 10h a 13:45h, no Seminario diocesano de Lugo, e acompañará o retiro José Luis Vázquez Coego, subdelegado de Catequese.
O horario do retiro será o seguinte:
Categorías DioceseEtiquetas apostolado segrarDeixa un comentario
Xornada de Portas Abertas no Seminario
27/02/2018 por A Nosa Voz
O venres 2 de marzo o Seminario Menor Diocesano celebra a II Xornada de Portas Abertas deste curso. Está dirixida ás familias e aos rapaces interesados no coñecemento do Seminario Menor, así como a calquera outra persoa desexosa de achegarse a esta realidade diocesana. Será un momento para dar a coñecer a proposta educativa, as instalacións, o funcionamento ordinario da vida académica e comunitaria, algunhas das actividades e proxectos que se realizan ao longo do curso… A asistencia é libre, e non é necesario confirmala previamente; abonda con presentarse na Aula Magna (acceso dende o vestíbulo principal).
18h  Tralo saúdo e a presentación, visítanse as instalacións do Seminario Menor, con algunhas paradas en sitios puntuais para coñecer as actividades e os ritmos de funcionamento do Centro.
Con esta II Xornada de Portas Abertas o Seminario quere achegarse ás familias que están  pensando no Centro de ensino para os seus fillos no próximo curso ou máis adiante no tempo, permitindo un coñecemento de primeira man do lugar e do proxecto educativo.
Está aberta a reserva de praza para o curso 2018/19 en ESO e BAC (internado ou mediopensionista). Para máis información:
teléfono 982 220 100  e no correo info@seminariodelugo.org
Categorías DioceseDeixa un comentario
O arcebispo de Oviedo, Mons. Jesús Sanz, inaugura as Xornadas Abertas de Teoloxía
27/02/2018 por A Nosa Voz
O 26 de febreiro iniciáronse as XXXII Xornadas Abertas de Teoloxía coa presenza do arcebispo de Oviedo, Mons. Jesús Sanz OFM, que despois de caracterizar á sociedade actual (seguindo entre outros autores a Zygmunt Bauman) foi comentando o papel dos 5 suxeitos implicados na tarefa educativa:
Educando. “A persoa humana é unha obra de arte que ten simultaneamente un sinfín de posibilidades e un sinfín de limitacións. Ambas son un regalo. As posibilidades de quen ten algo que dicir, algo que poder construír. Para que non se conciba o centro do universo chamándose a si mesmo deus, está a limitación de saber que non se sabe todo, non se pode todo e non se ten todo. O educando é unha obra de arte en bruto. Esa obra de arte é única e irrepetible porque fixérona en serio, non a fixeron en serie”.
Educador. “Ten que ser como nai nodriza que sabe transmitir nutrindo a quen está acompañando. Propón, regala. Educar é non permitir que a outra persoa termine sendo inane e morra de fame de descubrir o que leva dentro”.
Familia. “Quen a controle sabe que ten nas súas mans a medio e longo prazo, o mañá. Por iso a familia ten neste momento tantos intentos de control, de mixtificación, de confusión e de disolución”.
Escola. “Importante non só por ensinar os contidos das ciencias e das artes, tamén se convive cunha xeración e hai uns mestres que van formando sen formatear unha visión adulta e madura na propia vida”.
Comunidade cristiá. “É unha síntese das preguntas do corazón humano e das respostas reveladas por Deus. É o lugar onde a miña pregunta é abrazada e respondida por un Mestre. Na comunidade cristiá a miña vida humana atópase cun ti que me permite crecer ata a maduración”.
Categorías DioceseEtiquetas Xornadas Abertas de TeoloxíaDeixa un comentario
1 2 … 6 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


langs: gl gl gl gl ca gl en gl pt gl gl gl gl gl gl gl gl gl gl en gl en gl it nl gl gl gl gl gl gl gl gl gl gl gl gl gl it nl gl gl es gl gl gl gl gl gl gl gl gl gl gl gl en pt it nl gl gl es gl gl gl gl gl gl gl en gl it nl gl gl es es gl en gl gl gl en it nl gl gl es gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Vida e actualidade da Diocese de Lugo
Mercado solidario de Mans Unidas Lugo
A Delegación de Mans Unidas de Lugo, organiza de novo un mercado solidario desde o día 2 ao 30 de maio.
LUGAR: Praza de Anxo Fernández Gómez (detrás do Concello de Lugo)
HORARIO: De luns a venres de 11 a 13.30 h e de 17 a 20 h.
Sábados de 11 a 13.30 h.
O recadado destinarase ao financiamento de dous proxectos:
No Municipio de San Martin de Jilotepeque, facilítase o acceso á auga a través da instalación de 5 sistemas de auga potable que beneficiarán a cinco comunidades indíxenas.
Categorías IgrexaEtiquetas Mans UnidasDeixa un comentario
Mans Unidas Lugo selecciona persoal administrativo
A delegación de Mans Unidas de Lugo ata o 6 de marzo selecciona persoal administrativo para un contrato temporal por 6 meses prorrogables en xornada de 2 horas.
→ Formación específica en Secretariado ou en FP en contabilidade, ou similar
→ Experiencia laboral en administración e xestión.
→ Amplos coñecementos de informática (Microsoft Office: Word, Excel, Access, Powerpoint, correo electrónico e internet).
→ Capacidade de traballo en equipo.
→ Persoa resolutiva con gran capacidade de traballo, organización e relacións humanas.
Os interesados presentarán curriculum vitae na delegación de Mans Unidas Lugo: rúa da Cruz número 1B, 1° en horario de 11,30 a 13 h
Categorías DioceseEtiquetas Mans UnidasDeixa un comentario
Cremos na igualdade e a dignidade da persoa
11/02/2019 por A Nosa Voz
Cúmprense este ano 60 da existencia de Mans Unidas, que nace da urxencia de loitar contra a fame no mundo sentida entón polas mulleres de Acción Católica, que desde o principio traballarán por remediar “a fame de pan, a fame de cultura e a fame de Deus”.
A campaña deste ano é a primeira de tres que levan o lema conxunto de “Promocionar os Dereitos con Feitos”; e focalízase particularmente nas mulleres, na súa falta de liberdade, de seguridade, de voz. En efecto, a pobreza e a inxustiza afectan máis directamente aos máis vulnerables, a nenos e anciáns, e en concreto ás mulleres.
Nas relacións cotiás, na familia, en formas mesmo estruturais dunha sociedade, vese diminuída a liberdade da muller, o seu acceso aos recursos culturais e económicos, a súa seguridade persoal, a súa capacidade de protagonismo e a súa presenza pública.
A nosa fe cristiá afirma, en cambio, con claridade que, desde o inicio, Deus creou á súa imaxe ao home e á muller, iguais en dignidade, destinados á colaboración e ao amor.
Este núcleo bo de toda existencia humana sofre a consecuencia do pecado, que introduce mentira e violencia, relacións de dominación, e chega a tomar formas históricas determinadas por unha desigualdade inxusta, dolorosa e empobrecedora.
Coidar e fomentar relacións que respecten a igualdade na diversidade é consecuencia intrínseca da fe. Non é aceptable en ningún modo a violencia, as situacións de servidume ou de abuso, a trata de mulleres. Ao contrario, sabemos que a relación máis íntima e fecunda, máis persoal, que é a do amor matrimonial, só pode ser establecida no consentimento libre, no “si” dado e recibido en igualdade e liberdade polo home e a muller.
Salvagardar esta relación primeira é decisivo para a conformación da familia e da sociedade enteira. O cambio da estrutura social, o acceso ao ben da cultura ou da economía, a asunción de responsabilidades públicas, farase posible desde este cambio primeiro e fundamental que afirma a igualdade e a común dignidade da muller e do home, e que ten a súa expresión histórica máis fonda e determinante na forma que adopta o amor conxugal, o matrimonio.
Levar ata o final esta esixencia de liberdade, dar voz en plena igualdade á muller nesta relación fundante de toda sociedade, resultará decisivo para a superación das formas de pobreza e de inxustiza que impiden satisfacer tamén hoxe moitas veces a fame de pan, de cultura e de Deus.
Este anuncio propio da fe cristiá non poñerá en cuestión nin danará o ben verdadeiro de ningunha sociedade, non será ningunha forma de colonialismo cultural, senón que abrirá camiños concretos para a realización nos diferentes países desta igualdade en liberdade, en seguridade e en protagonismo que corresponde á muller.
Colaboremos, pois, con esta campaña de Mans Unidas, conscientes de que a defensa dos dereitos e da dignidade da persoa e especificamente da muller, é esixencia da nosa fe, de crer no Deus e Pai de todos, no seu Amor, que lle fixo entregarse para quitar o pecado do mundo, todo desprezo e malos tratos do próximo, toda mentira e inxustiza.
Mons. Alfonso Carrasco Rouco
Categorías BispoEtiquetas Mans UnidasDeixa un comentario
Mans Unidas, 60 anos de loita contra a fame
06/02/2019 por A Nosa Voz
Esta semana teñen lugar os actos da Campaña Contra a Fame que organiza Mans Unidas. Aínda que xa comezaron o luns da semana pasada cunha conferencia do capitán da Garda Civil Miguel Angel Iglesias, que falou sobre a muller e os dereitos humanos.
A misioneira Rosario Martínez está dando o seu testemuño por distintos puntos da Diocese. Por exemplo, o xoves 7 de febreiro pola mañá estará no Colexio da Fonsagrada e pola tarde na Parroquia, primeiro cos nenos da catequese e despois na Eucaristía. No arciprestado da Fonsagrada hai un grupo formado por voluntarias de Mans Unidas que desenvolve actividades de sensibilización ao longo de ano, especialmente no Colexio, onde sempre teñen moi boa acollida as súas propostas.
Na cidade de Lugo o venres terá lugar a tradicional «cea da fame». Os actos serán no Seminario Diocesano e comezarán ás 5 da tarde coa presentación da campaña e o testemuño da misioneira, despois a celebración da Eucaristía e, por último, o café solidario. O donativo que se pide é de 5 €.
Desde Mans Unidas chámasenos á solidariedade para financiar os dous proxectos que van realizar no Terceiro Mundo. A colecta do próximo domingo será destinará a este fin. Pero ademais de diñeiro, Mans Unidas tamén necesita máis voluntariado como un reforzo para apoiar e organizar novas actividades. As portas están abertas para todo o mundo. Ás veces, só cunha pequena presenza ou a simple axuda para a distribución de materiais xa se fai un gran labor.
[Materiais da Campaña 2019]
Categorías DioceseEtiquetas Mans UnidasDeixa un comentario
Charla de Miguel Ángel Iglesias Blanco
28/01/201929/01/2019 por A Nosa Voz
Con motivo dos 60 anos de Mans Unidas e a próxima campaña contra a fame, a Delegación de Lugo organizou no Salón de actos do vicerreitorado (Lugo) o luns 28 unha conferencia do Capitán da Garda Civil Miguel Ángel Iglesias Blanco sobre Dereitos humanos e a muller no século XXI, facendo unha enumeración de dereitos vulnerados.
Comezou sinalando que a Garda Civil formárao para ser garante dos dereitos humanos. E ao longo da súa intervención recalcou a necesidade de ter uns sólidos valores, pois iso significa non só ser un bo garda civil, senón un bo cidadán e unha boa persoa. Debido ao poder coercitivo que teñen as forzas de seguridade, aos seus membros esíxelles máis á hora de apoiar os dereitos humanos da poboación á que serven.
Como oficial enfermeiro da Garda Civil, Miguel Ángel Iglesias, estivo embarcado no buque oceánico Río Segura, que rescata migrantes no Mediterráneo. Interveu en dous grandes rescates: primeiro foi de 515 persoas e prolongouse durante máis de nove horas. O segundo, de 625 migrantes, durante preto de dez horas. A partir desta misión realizou unha investigación (‘Análise de máis de 1.400 intervencións de enfermaría en FRONTEX: Visión Policial vs. Humanitaria’) coa idea de dar a coñecer a situación e mellorala.
Categorías DioceseEtiquetas Mans UnidasDeixa un comentario
1 2 … 8 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


langs: it gl gl gl ca gl en gl pt gl gl it gl gl gl gl en gl it nl gl gl es gl gl gl gl gl gl gl gl pt pt it nl gl gl es gl gl gl gl gl gl gl it nl gl gl es es gl en gl gl gl it nl gl gl gl gl gl gl gl gl gl gl gl gl gl it nl gl gl gl gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Vida e actualidade da Diocese de Lugo
Pregón da Semana Santa de Lugo
Como pórtico musical interviu o Orfeón Lucense e durante o acto foille imposta a Dª CONCEPCIÓN TEIJEIRO REVILLA, a Insignia de Ouro da Xunta de Confrarías de Semana Santa, polo seu apoio constante e desinteresado tanto á Xunta como a varias das súas confrarías, ao longo de toda a súa vida.
Categorías DioceseEtiquetas Semana SantaDeixa un comentario
Para vivir a nosa fe en Deus, a verdadeira fe cristiá, é especialmente importante lembrar sempre que o nacemento, paixón, morte e resurrección de Xesús non son feitos que se poidan relegar ao pasado, como meras historias que conteñen algunha moralexa; que Xesucristo non é simplemente alguén doutra época, senón que é o noso contemporáneo, que a súa Presenza e a súa misericordia son reais.
A forma en que El realiza a súa misión, os momentos culminantes da súa existencia son absolutamente decisivos para os que queremos estar con El. Na sinagoga de Cafarnaún e, máis tarde, na súa Paixón a maioría marchouse; aínda que gustaran dos seus ensinos, gozado dos seus milagres e considerábanse discípulos seus. Pero non se chega a coñecer de verdade ao Señor Xesús se non se acepta a súa ofrenda por nós na cruz, a doazón do seu corpo e do seu sangue, a súa resurrección. Sen as palabras e os feitos da Última Cea non se chega ao corazón da súa Persoa e da súa obra.
Isto proclama tamén a tradición lucense da Semana Santa, coas súas grandes celebracións litúrxicas e as súas diferentes procesións e actos de piedade popular. Nestes días, no centro da nosa cidade, volve anunciarse publicamente o sacrificio redentor do Señor, realizado na carne, e a ofrecerse a todos os seus froitos de perdón e salvación. Convídasenos a crer e esperar no amor inmenso de Cristo, que vén sempre en auxilio de quen se lle achega con corazón dolorido, con fe humilde e arrepentimento sincero.
Este anuncio, en que as Confrarías participan de modo particular, segue sendo necesario no noso mundo, moi necesitado de fe e de consolo, e que, ante o escándalo do mal e do sufrimento, parece capaz de crer xa só nun Deus que sexa misericordia.
Na nosa época, marcada polo egoísmo, a avaricia, o desprezo do débil, do que non é “útil”, os actos e procesións con que meditaremos e honraremos os misterios da nosa fe, farannos presente a Aquel que non nos desprezou a ningún, senón que morreu por todos, pola nosa salvación, e serán unha oportunidade real de recoñecer persoalmente a necesidade do perdón dos pecados, de cambiar mente e corazón, para que, coa graza do Señor, sexa posible a renovación da nosa vida e a construción dunha sociedade verdadeiramente fraterna.
Pois todas as celebracións da Semana Santa son unha invitación insistente a descubrir de novo o amor entrañable do Pai, que se nos fai presente en Xesús de forma concreta, e así, co exemplo e a protección da Santísima Virxe María, crer en Deus en todas as circunstancias da vida.
Categorías BispoEtiquetas Semana SantaDeixa un comentario
Presentación da Semana Santa de Lugo
29/03/201730/03/2017 por A Nosa Voz
O 29 de marzo tivo lugar a presentación da Semana Santa de Lugo 2017.
O Coordinador da Xunta de Confrarías de Lugo, Ramón Basanta, destacou que outras Semanas Santas, incluso con maior recoñecemento ca lucense, carecen de algo que si ten a Semana Santa de Lugo: desde o Domingo de Ramos ata o Domingo de Resurrección, todos os días organízanse procesións. Noutros sitios empezan o Xoves Santo ou o Venres Santo. O cartel está realizado polo fotógrafo artístico Eduardo Ochoa.
A Concelleira de área de Cultura, Turismo, Mocidade e Promoción da Lingua do Concello, Carmen Basadre, anunciou que vai facerse unha promoción da Semana Santa consistente nunhas postais que estarán na Oficina de Turismo a partir de fotografías que Eduardo Ochoa foi realizando a través do tempo. É un reclamo máis para os visitantes e permitirá que a xente coñeza mellor a Semana Santa lucense.
O responsable da área de Promoción do Territorio e Turismo da Deputación Provincial, Eduardo Vidal, indicou que “achegarse á Semana Santa de Lugo é unha oportunidade de coñecer as distintas excelencias culturais e patrimoniais sen dúbida baixo o centro da relixiosidade e da fe”. Tamén agradeceu o labor das confrarías e o feito de que se produzan unhas sinerxias pola colaboración de distintas institucións.
O Vicario Xeral da Diocese, Mario Vázquez Carballo, asegurou que as confrarías non só fan un esforzo para celebrar a Semana Santa senón que colaboran coa Igrexa todo o ano, preocupándose cada vez máis de accións caritativas, actos culturais, colaborando coas parroquias e coa Catedral…
Categorías DioceseEtiquetas Semana SantaDeixa un comentario
Conferencia de Telmo Aldaz de la Quadra-Salcedo
29/03/201729/03/2017 por A Nosa Voz
A Xunta de Confrarías de Semana Santa de Lugo, en colaboración coa Delegación de Misións, organizou o día 28 de marzo a conferencia impartida por Telmo Aldaz de la Quadra-Salcedo “España rumbo ao sur, unha expedición de xuventude, ilusión e esperanza. 12 anos polas terras irmás de África”.
Para Telmo Aldaz, España é unha potencia mundial en obras de solidariedade. E as persoas saen renovadas despois de ver a heroes anónimos que dan a súa vida polos demais,.
En canto ao traballo realizado –España rumbo al sur– hai que ter en conta que os xoves que participan no programa son moi ben acollidos polos misioneiros, a diferencia do tipo de recibimento, con máis prevención, por parte de organizacións humanitarias. Os xoves españois teñen a oportunidade de coñecer as experiencias que lles contan os misioneiros cando estes veñen a España, pero grazas a España rumbo al sur, ese coñecemento é máis impactante, ao facelo no propio territorio de misión. De feito, os rapaces de 16-17 anos regresan máis maduros.
Categorías DioceseEtiquetas Occidente ante o século XXIDeixa un comentario
Curso da Irmandade Obreira de Acción Católica
28/03/2017 por A Nosa Voz
Novos equipos de iniciación de Lugo e Coruña da HOAC xunto cos equipos xa establecidos en Mondoñedo-Ferrol e Tui-Vigo participan no Curso “Historia do Movemento Obreiro” o 1 e 2 de abril na Cidade dos Muchachos “Cariño” de Arteixo. Con Francisco Porcar (do Grupo de Traballo de Formación da HOAC)
– Valorar o traballo como necesidade persoal, non como instrumento económico.
– Aprender para hoxe da tradición do movemento obreiro.
Trátase dunha experiencia formativa de interese para todas aquelas persoas sensibles cos empobrecidos do mundo obreiro e do traballo. Formación para acudir sen demora a esas fronteiras sedentas de fe, nas que a precariedade e a inxustiza reclaman o compromiso e o discipulado misioneiro.
Hai a posibilidade de aloxarse durante a fin de semana, e hai servizo de gardería.
A xente que vaia de Lugo pode contatar con Begoña 618 715 251
Categorías IgrexaEtiquetas obreirosDeixa un comentario
1 2 … 5 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


langs: gl gl gl gl ca gl en gl pt gl gl gl gl gl gl gl gl gl gl gl gl gl gl es gl es it nl gl gl es gl gl gl gl gl gl gl gl gl it nl gl gl es gl gl gl gl gl ca gl pt es hu pt es es es es es it nl gl gl gl gl gl gl gl gl gl pt gl it nl gl gl es gl gl en gl gl gl gl gl gl gl gl gl gl gl en es es it nl gl gl es gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Vida e actualidade da Diocese de Lugo
Que dereitos e obrigacións teñen os curas?
De todos é sabido que na vida dos curas non se pode separar a vida persoal do traballo. Eu non teño o traballo de cura, eu son cura, independentemente de que exerza ou non como tal ou, mesmo, aínda que me dedicase a outras tarefas profesionais, sigo sendo cura. De igual modo, os cónxuxes son un matrimonio polo sacramento recibido e non pola ocupación laboral de desempeñan.
Dito isto, trato de responder á pregunta que fago no título deste post, aínda que, de entrada, a resposta parece obvia. Os dereitos e obrigacións que teñen os curas son os mesmos que os de calquera persoa do mundo, ou no peor dos casos, os de calquera cidadán do seu mesmo país de residencia. Permítome lembrar aquí o artigo 2 da Declaración Universal dos Dereitos Humanos e o 14 da Constitución Española por se alguén non os leu.
En ningún lado di que por profesar unha relixión se teñan menos dereitos ou obrigacións. Por tanto, os sacerdotes, como calquera cidadán temos os mesmos dereitos e obrigacións e ninguén pode limitárnolos nin impornos outros pola nosa condición de relixiosos.
Diranme que isto é algo evidente, e así debe ser. Pero a realidade está a mudar e isto xa non é tan evidente. A persecución ideolóxica e a limitación da liberdade de expresión e de culto xa empeza a manifestar uns “brotes” preocupantes.
Se o cura manifesta opinións acordes coa ditadura do politicamente correcto non hai problema ningún e mesmo recibirá aplausos. Pero como o cura cruce “a liña vermella” xa sabe o que lle espera. Se o cura opina pola “dereita” hai que denuncialo ao bispo e ao papa e pedir que o cesen ipso facto. Se opina pola “esquerda” está no seu pleno dereito e hai que respectar a súa liberdade.
Como ven, non hai nada que nos impida ter as nosas opinións, ler o que nos pareza ou seguir a quen queiramos nos medios de comunicación ou redes sociais.
Categorías OpiniónEtiquetas SacerdotesDeixa un comentario
Comunicado do Consello Presbiteral da Diocese de Lugo
Reunidos en Consello os representantes electos dos sacerdotes da Diocese de Lugo na mañá do 7 de xuño de 2017, por decisión unánime de todos os membros da Asemblea -sen a presenza do Sr. Bispo e dos seus Vicarios- queren facer pública a súa posición sobre as noticias difundidas durante os últimos meses sobre a situación xerada nalgunhas parroquias de Friol e Guitiriz en relación co traslado dun dos seus sacerdotes, que viña exercendo o seu ministerio nesa zona.
Estes feitos afectan negativamente non só a persoas individuais ou a unha zona concreta do territorio diocesano, senón a toda a Diocese e ás súas institucións, creando unha opinión pública que dana gravemente a súa imaxe e falsea a verdade e a natureza mesma da misión pastoral.
Ante a confusión e o desconcerto que estes feitos producen no clero diocesano e nos fieis en xeral, expresamos que:
1. É público e notorio que o noso ministerio sacerdotal ordénase ao servizo da Igrexa, naqueles lugares e tarefas que a Diocese requira en cada momento, por indicación dos seus Pastores.
2. Manifestamos e renovamos a nosa adhesión ao Bispo e aos seus Vicarios, co fin de fortalecer a unidade e a comuñón imprescindible para unha correcta atención pastoral a todos os fieis.
3. Expresamos, así mesmo, especial proximidade e afecto aos nosos irmáns sacerdotes que desenvolven o seu ministerio nesa zona, que desde o principio mostraron a súa disponibilidade para que en ningún momento os fieis se vexan privados da atención sacerdotal ordinaria. Eles están soportando tamén, dun xeito directo e inmediato, os efectos desta lamentable situación.
4. Cónstanos que unha maioría silenciosa de fieis desas comunidades parroquiais rexeitan todo xénero de conflito e violencia, e queren manter a comuñón e vivir serenamente a súa fe. Desexamos que tales comunidades poidan recuperar canto antes a normalidade da vida eclesial.
Categorías DioceseEtiquetas SacerdotesDeixa un comentario
Celebración de San Xoán de Ávila
08/05/201709/05/2017 por A Nosa Voz
O 10 de maio celébrase a festividade do patrono do clero español, San Xoán de Ávila. Con ese motivo no Seminario hai un programa de actos que inclúe os seguintes:
11:30 Oración, seguida dunha conferencia do Bispo de Lugo, Mons. Alfonso Carrasco titulada “A indulxencia plenaria na Catedral de Lugo”
Este ano cumpren 50 anos de sacerdocio:
Roberto Cea Veiga, cura de Gondollín
Adolfo García Vázquez, xubilado
David Gil Mato, cura de Láncara
Manuel González Vázquez, cura de Cabanela
José Antonio López Pérez, xubilado
Antonio López Valcárcel, cura de Guldriz
Jesús Pérez García, cura de Pidre
José Piñeiro García, cura de Martín
Manuel Vázquez Arrojo, cura das Gándaras
Categorías DioceseEtiquetas Sacerdotes, San Xoán de ÁvilaDeixa un comentario
27/03/2017 por A Nosa Voz
Se saísemos á rúa calquera día nunha das nosas cidades e, ao chou, fósemos preguntando aos que pasan que é para Vde. un sacerdote? ou como debería ser un sacerdote? seguramente a síntese das respostas que recibiriamos non sería sinxela. En realidade, esta sondaxe fíxose en diversas ocasións, e, máis aló do irrenunciable dato positivo de coñecer as expectativas e os desexos da xente respecto dos sacerdotes, teriamos ao final que concluír o mesmo que sentenciaba J. Ratzinger no prólogo libro Jesús de Nazaret, valorando os esforzos da investigación histórica sobre Xesús: “as reconstrucións deste Xesús […] fixéronse cada vez máis contrastantes: desde o revolucionario antirromano que loitaba por derrocar aos poderes establecidos e, naturalmente, fracasa, ata o moralista benigno que todo o aproba e que, incomprensiblemente, termina por causar a súa propia ruína. Quen le unha tras outra algunhas destas reconstrucións pode comprobar enseguida que son máis unha fotografía dos seus autores e dos seus propios ideais que un poñer ao descuberto un icono que se esvaecido…. O mesmo para o sacerdote: podería describirse cun abano que vai desde o home “social“ ata o “espiritual“, pasando por multitude de matices, con frecuencia á medida das propias expectativas do que fala.
O mes de marzo e a festa de San Xosé son cada ano a ocasión de celebrar nas dioceses de España o Día do Seminario. Este ano o lema dicía „Preto de Deus e dos irmáns“, e con iso ofrecíasenos en poucas palabras unha mirada sobre o sacerdote que nos axuda a saír do subxectivismo ao que se refería J. Ratzinger. Deus e os irmáns -a Igrexa, o pobo de Deus- son, en efecto, os dous referentes irrenunciables da identidade do sacerdote, como son, de feito, os dous grandes mandamentos nos que Xesús mesmo condensou “toda a lei e os profetas“ (Mt 22,40).
Preto de Deus, ante todo, porque ninguén se fai sacerdote a si mesmo. É froito dunha elección que non depende nin do desexo nin das calidades do elixido. Na ordenación sacerdotal, o xesto da postración durante as ladaíñas expresa, entre outras cousas, que “ninguén pode darse a si mesmo ou por si mesmo o sacerdocio auténtico. Só pode ser resposta á súa vontade, á súa chamada.“ (J. Ratzinger). E preto dos irmáns, porque se trata dunha elección para a entrega e servizo aos demais, coa “proximidade: Deus que se fixo próximo ao seu pobo, no Antigo Testamento, e logo enviando ao seu Fillo, esa condescendencia de Deus que se achegou a nós“ (Francisco).
As dúas dimensións, manténdose xuntas como os dous brazos dunha cruz, sosteñen ao sacerdote onte, hoxe e sempre, na súa posición xusta de “verticalidade“ e “horizontalidade“, corrixen os posibles desequilibrios e colman a vida de quen foi chamado a ser representación sacramental do Único Mediador entre Deus e os homes. Do gran San Francisco de Asís afirmou Benedicto XVI unha vez que o seu “segredo“ residía en que “é un home para os demais, porque no fondo é un home de Deus“. Velaquí, tamén, pois, o segredo de cada sacerdote, e o que desexamos e pedimos para cada un deles no presente e no futuro.
Categorías OpiniónEtiquetas SacerdotesDeixa un comentario
Administradores fieis dos misterios de Deus
20/03/2017 por A Nosa Voz
Parecía algo superado co Concilio Vaticano II. Refírome á identidade do sacerdote diocesano. Pero estamos vendo que non é así. Tanto en ámbitos urbanos como rurais hai moitas persoas, practicantes ou non, que non teñen clara cal é a esencia do sacerdote. E tamén pode suceder que sexan moitos os sacerdotes que dubiden da súa propia identidade.
San Paulo aos Corintios, na súa primeira carta (4, 1) xa facía unha clara advertencia aos seus colaboradores: “Que a xente só vexa en nós servidores de Cristo e administradores dos misterios de Deus. Agora, o que se busca nos administradores é que sexan fieis”.
Como vemos, estamos ante un tema recurrente, quizais porque os sacerdotes tratamos de responder en cada momento ao que a sociedade máis necesita pero sen perder a identidade orixinal, que é a que Xesucristo quixo cando instituíu o sacerdocio. Pero está claro que non sempre o conseguimos.
Por un momento imos dar por válido que a identidade sacerdotal estea determinada polo que os fieis ou a sociedade poidan necesitar máis neste momento:
Servizos sociais? Si, pero as administracións teñen unha capacidade moito maior para resolvelos de forma satisfactoria e xa o están facendo. Desde as realidades eclesiais só podemos colaborar nunha pequena medida, como xa se está facendo.
Infraestruturas? Hoxe a Igrexa non ten capacidade para isto. Ademais xa non é unha necesidade como fai 50 anos.
Animación cultural e ensino? A sociedade hoxe ten capacidade máis que suficiente para satisfacer esta demanda con moi boa calidade. A Igrexa xa colabora poñendo o seu patrimonio artístico e cultural ao servizo de todos. Para outro tipo de animacións culturais ou de organizacións de eventos sociais hoxe xa hai empresas que o fan fabulosamente ben. Non fai falta un cura-bruxo que nos monte un espectáculo festivo ou funerario.
Administración dos misterios de Deus? As outras necesidades xa vimos que hai quen se encarga de satisfacelas con éxito. Pero haberá alguén que teña necesidade da presenza de Deus na súa vida? Alguén fíxose esta pregunta? Ou alguén preguntouse algunha vez se ten necesidade de Deus?
Confésolles que me fago estas preguntas con moita frecuencia. E, tamén, cada vez máis, vexo a moitas persoas que o primeiro e o único que lles falta na súa vida é Deus.
Termino coas palabras autorizadas do Concilio Vaticano II e recoñecidas como válidas por unha inmensa maioría. No nº 2 do decreto Presbiyterorum Ordinis, sobre o ministerio e a vida dos presbíteros, di:
«O fin que buscan os presbíteros co seu ministerio e coa súa vida é procurar a gloria de Deus Pai en Cristo. Esta gloria consiste en que os homes reciben consciente, libremente e con gratitude a obra divina realizada en Cristo, e maniféstana en toda a súa vida. En consecuencia, os presbíteros, xa se entreguen á oración e á adoración, xa prediquen a palabra, xa ofrezan o sacrificio eucarístico, xa administren os demais sacramentos, xa se dediquen a outros ministerios para o ben dos homes, contribúen a un tempo ao incremento da gloria de Deus e á dirección dos homes na vida divina. Todo iso, procedendo da Pascua de Cristo, consumarase na vinda gloriosa do mesmo Señor, cando El entregue o Reino a Deus Pai».
Miguel Ángel Álvarez Pérez
Párroco de San Froilán
Categorías OpiniónEtiquetas SacerdotesDeixa un comentario
1 2 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


langs: gl gl gl gl ca gl en gl pt gl gl gl gl gl gl gl gl gl gl gl it nl gl gl es gl gl gl gl it nl gl gl es gl gl gl gl it nl gl gl es gl gl gl it nl gl gl gl gl gl gl gl es it nl gl gl es gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Setembro 2013 – A Nosa Voz
Vida e actualidade da Diocese de Lugo
O Seminario diocesano de Lugo ofrece varias posibilidades educativas
O edificio do Seminario acolle distintas realidades formativas:
Seminario Maior da Sagrada Familia. Para este curso 2013-2014 son 7 os seminaristas maiores nos cursos 1º a 4º de Estudos Eclesiásticos, ao incorporarse tres novos seminaristas a 1º de Estudos Eclesiásticos.
Seminario Menor do Sagrado Corazón, onde se forman mozos da Diocese ou de dioceses veciñas que, ou ben manifestan o desexo de ser un día seminaristas maiores e logo sacerdotes, ou ben non descartan esa posibilidade. Son 43 alumnos os que neste curso 2013-2014 están preparándose para alcanzar tamén as titulacións de secundaria.
Instituto Teolóxico Lucense, para que seminaristas, relixiosos e laicos estuden Teoloxía até o nivel eclesiástico de Bacharelato en Teoloxía (equivalente civil ao Grao).
Extensión en Lugo da Sección a distancia do Instituto Superior de Ciencias Relixiosas da Universidade Eclesiástica San Dámaso, de Madrid con estudos de bacharelato e grao en Ciencias Relixiosas, camiño para os futuros profesores de relixión de Secundaria.
Extensión en Lugo do Instituto Internacional de Teoloxía a Distancia, con estudos que permiten aos diplomados en Maxisterio dar clase de relixión en educación infantil e primaria.
Categorías DioceseEtiquetas SeminarioDeixa un comentario
Encontro anual dos Grupos de Oración e Amizade
30/09/2013 por A Nosa Voz
O día 2 de outubro ás 5 da tarde no Seminario Diocesano de Lugo, os Grupos de Oración e Amizade (G.O.A.S) teñen o Encontro Anual.
Tras o momento de saúdo e acollida, José Antonio González, profesor emérito experto en Sagradas Escrituras, impartirá unha charla-reflexión cuxo título é: “Señor, ensínanos a orar”. Ás 18.15 celébrase a Eucaristía e logo un ágape.
Categorías DioceseEtiquetas apostolado segrarDeixa un comentario
Celebración do Día do enfermo misioneiro en Lalín
30/09/2013 por A Nosa Voz
Con motivo da festividade de Santa Teresita de Lisieux, copatroa das misións xunto a San Francisco Xavier, celébrase o Día do Enfermo Misioneiro o 1 de outubro. Ese día ás 12:30 na Residencia de anciáns de Lalín hai unha Eucaristía á que invita a participar a Delegación Diocesana de Misións.
É unha xornada non só polos misioneiros enfermos, senón tamén para que todos os enfermos, uníndose a Cristo na cruz e a debilidade, se unan tamén á misión da Igrexa.
Categorías DioceseEtiquetas misión en LugoDeixa un comentario
300 persoas da comunidade educativa do colexio da Asunción peregrinan á Catedral
30/09/2013 por A Nosa Voz
O día 30 de setembro a comunidade educativa do colexio da Asunción de Sarria peregrina á Catedral de Lugo con motivo de celebrarse o Ano da fe. Son 270 alumnos e unha trintena de membros do persoal docente… Desde as 11.30 fíxose unha visita á basílica. Tras ela é a celebración da Eucaristía, presidida polo señor Bispo e na que ten unha participación especial un grupo de alumnos en representación dos seus respectivos cursos.
Categorías DioceseEtiquetas Ano da FeDeixa un comentario
Lección inaugural na apertura de curso do Seminario
27/09/201308/10/2013 por A Nosa Voz
Con presenza da comunidade educativa, o señor Bispo e autoridades civís (Delegación de Ensino da Xunta, Subdelegación do Goberno) o 27 de setembro fíxose a apertura solemne do curso 2013/2014.
O profesor do Instituto Teolóxico Lucense, Xesús Anxo Fernández Aira, baseou a lección inaugural (“A interpretación bíblica a partires do Vaticano II”) na publicación de Dei Verbum explicando como supuxo, por exemplo, un mellor diálogo co mundo xudeu e a xeneralización do método histórico-crítico. En canto ás implicacións teolóxicas e pastorais da Dei Verbum temos que se estuda a Biblia en dous momentos. Primeiro na vertente filolóxica (crítica textual, estudo das fontes, composición dun marco histórico) e hai un segundo momento, separado do anterior, no que se fai a interpretación teolóxica. Nas últimas décadas, como aspecto negativo está o relativismo e no lado positivo incluiríanse as boas edicións da Biblia e o seu estudo por parte de moitos católicos.
Artigo relacionado de José Antonio González
Categorías DioceseEtiquetas SeminarioDeixa un comentario
1 2 … 5 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto:


langs: gl gl gl gl ca gl en gl pt gl gl gl gl gl gl it nl gl gl es gl gl gl gl it nl gl gl es gl gl gl gl gl it nl gl gl es gl gl gl gl gl gl it nl gl gl es gl gl gl gl gl gl gl gl gl it nl gl gl es gl gl gl gl gl gl nb gl gl gl gl gl gl gl es gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl gl gl gl it gl gl gl gl it gl gl gl ca gl gl gl es gl gl en en es

text:
Vida e actualidade da Diocese de Lugo
Décimo aniversario da ordenación episcopal do Bispo de Lugo
O venres 9 de febreiro cúmprense dez anos da ordenación de D. Alfonso Carrasco Rouco como Bispo da Diocese lucense. Con tal motivo celébrase unha Eucaristía na Catedral o mencionado día ás 20h.
Categorías BispoEtiquetas celebraciónDeixa un comentario
Encontro de antigas alumnas do Colexio Santísimo Sacramento
Onde agora está o convento das salesas, á beira da Casa Diocesana, houbo o Colexio Menor Feminino Santísimo Sacramento, casa de formación cristiá e promoción da muller estudante, creada polo Bispo Don Antonio Ona de Echave. Hai 50 anos a provincia de Lugo só contaba con tres centros de ensinanza secundaria (Lugo, Ribadeo, Vilalba).
O 14 de maio na capela do Mosteiro da Visitación haberá unha Eucaristía coa que comezan o seu encontro as alumnas do curso 1966-1967, que ese día estarán en Lugo procedentes de varios lugares de España. A continuación haberá unha comida de confraternización.
Interpretación de “Misa a San Froilán” na igrexa de Santiago A Nova
28/10/201628/10/2016 por A Nosa Voz
O venres 28 ás 20h na igrexa de Santiago a Nova será interpretada a Misa a San Froilán. Esta Misa, composta por Xavier de Acosta foi estreada o pasado 5 de outubro e agora será cantada por Marcos Fernández Mosquera, director del Orfeón Lucense.
Outra Misa cantada na mesma igrexa será o sábado 29 ás 20h. Neste caso Esperanza Iglesias tocará o órgano. Ás 20:30h iníciase un concerto do conxunto coral Lugh e a Asociación Cultural e Musical Solfa de Santiago.
Teatro: Na Parroquia Santiago a Nova intentan sacar adiante unha aula de teatro aberta a quen teña máis de 10 anos e desexe espertar e desenvolver os dotes de artista. Formaríase un pequeno grupo e logo fixar horarios e concretar as actividades.
Categorías ParroquiasEtiquetas celebraciónDeixa un comentario
Cáritas Sarria cumpre 50 anos
03/12/2015 por A Nosa Voz
En 1965 iniciaba o seu labor Cáritas Interparroquial de Sarria polo que celebran as vodas de ouro.
O venres 4 ás 20h hai unha Eucaristía de acción de grazas e en memoria dos voluntarios e colaboradores xa desaparecidos. Esta Misa na igrexa de San Salvador estará oficiada polo Vicario xeral da Diocese.
Ás 21.30 h no hotel Alfonso IX, haberá unha cea benéfica. Parte do recadado dedicarase aos fins solidarios da entidade. Á cea poden acudir voluntarios, colaboradores e cidadanía en xeral. No transcurso da mesma a directiva de Cáritas repasará o feito nestes 50 anos.
Para este mes de decembro programa un mercado solidario e unha nova Operación quilo nos supermercados da vila.
Categorías CáritasEtiquetas celebraciónDeixa un comentario
Inicio da Novena da Milagrosa e do triduo a Cristo Rei
19/11/2015 por A Nosa Voz
Na parroquia da Milagrosa (Lugo) comeza o día 19 a Novena en honra da Santísima Virxe da Medalla Milagrosa. A misa ofreceráse por tódolos defuntos da parroquia. O horarioco é o seguinte:
Rezo do Santo Rosario ás 19h.
Exposición do Santísimo despois da Misa.
Confesións de 19 a 19:30 h.
Do 19 ao 27 de novembro na igrexa parroquial de S. Froilán hai os seguintes cultos: 19:15 Santo Rosario e exercicio piadoso da Novena e ás 19:30 é a celebración eucarística. A proclamación da divina Palabra está a cargo de Miguel Ángel Álvarez, párroco de San Froilán. O día 27, Festa da Santísima Virxe da Medalla Milagrosa, hai Misa solemne ás 11 da mañá.
Do 19 ao 21 de novembro, o Apostolado da Oración organiza na parroquia de Santiago A Nova un triduo preparatorio da solemnidade de Cristo Rei. Os actos terán lugar ás 19:30h comezando co rezo do Rosario, Triduo e celebración da Eucaristía. Presiden Luciano Armas e Luis Varela.
Categorías ParroquiasEtiquetas celebraciónDeixa un comentario
1 2 … 6 Seguinte →
Asemblea da Unión Eucarística Reparadora de Galicia 22/05/2019
Pascua do enfermo 21/05/2019
V Certame literario de poesía eucarística e microrrelato 16/05/2019
Festa de San Pascual Bailón 16/05/2019
Concurso de fotografía sobre a Eucaristía e o patrimonio relixioso 15/05/2019
Carta dos bispos de Galicia animando aos pais a solicitar Ensinanza Relixiosa na escola 14/05/2019
Retiro en silencio: Como vivían os primeiros cristiáns a teor dos Feitos dos Apóstolos? 14/05/2019
Que dereitos e obrigacións teñen os curas? 13/05/2019
Peregrinación de limegos á Catedral de Lugo 09/05/2019
Suscríbete e recibirás no teu correo electrónico as novidades da Diocese
Más información sobre las cookies
Aviso Legal – Contacto
Tweets por el @anosavoz.
Adoración Nocturna Ano da Fe apostolado segrar camino de santiago Catedral catequese celebración Centro de Orientación Familiar concerto concurso Corpiño Corpus cáritas Lugo Deus Encontro Eucarístico Lucense Ensinanza relixosa na escola exercicios espirituais familia fe formación Hospitalidade de Lourdes laicos lugo Mans Unidas migracións misioneiros misión en Lugo misións música Nadal Ofrenda do Antigo Reino de Galicia oración Pastoral da Saúde paz peregrinación publicación Sacerdotes San froilán Semana Santa Seminario Vida Consagrada vocacións Xesucristo Xornadas Abertas de Teoloxía xuventude
© 2019 • GeneratePress
A %d blogueros les gusta esto: